El secretari de Comunicació del Govern, Josep Martí, va reivindicar la figura d'Eugeni Xammar, el periodista més cosmopolita que ha tingut Catalunya i un home que va exercir la llibertat, en l'acte inaugural de l'exposició dedicada al periodista català el 15 de setembre.
Josep Martí va remarcar que el testimoniatge i l'exemple de Xammar serveixen per extreure'n algunes lliçons de vida: el lligam de l'individu amb la llibertat, decidir sempre amb llibertat el que s'ha de fer; no negociar amb la dignitat i l'honor, i el lligam entre patriotisme i una actitud cosmopolita.
També va expressar el convenciment que els actes organitzats amb motiu de l'Any Xammar i aquesta exposició contribuiran a donar a conèixer el personatge.
D'altra banda, el director general d'Atenció Ciutadana i Difusió, Ignasi Genovès, va afirmar que Xammar és un clara mostra del periodisme que neix de la vivència, dels viatges, dels contactes directes amb els protagonistes destacats de la història, amb una prosa que sedueix i captiva.
"És un exemple, en definitiva, -va assenyalar- de periodisme de qualitat i d'excel·lència i forma part, juntament amb Pla i Gaziel, del que podríem anomenar el trio de primeres espases del periodisme català del passat segle XX".
El comissari de la mostra, Joan Safont, van afirmar que Xammar va ser, durant massa anys, un personatge desconegut, silenciat, oblidat, però que aquest núvol de silenci comença a escampar i no deu ser casual que la redescoberta de Xammar i la tradició periodística catalana es produeixi en el moment polític i social que viu el nostre país.
També van assistir a l'acte l'esposa del president de la Generalitat, Helena Rakosnik; el president del Consell Nacional de la Cultura i de les Arts (CoNCA), Carles Duarte; la directora dels Serveis Territorials de Cultura a Barcelona, Maria Àngels Torras, l'eurodiputat Ramon Tremosa; el comissari de l'Any Xammar, Quim Torra, l'alcalde de l'Ametlla del Vallès, Andreu Gonzàlez, i el director del Programa de Comunicació internacional Eugeni Xammar, Jaume Clotet.
L'exposició és una de les activitats programades dins l'Any Eugeni Xammar.
El tret de sortida a l'Any va tenir lloc a finals del 2013, coincidint amb el 125è aniversari del seu naixement i el 40è aniversari de la seva mort.
El promou l'Ajuntament de l'Ametlla del Vallès, localitat molt vinculada a Xammar, amb el suport de la Generalitat de Catalunya i la Diputació de Barcelona.
La mostra, que té com a comissari el periodista Joan Safont, està centrada entre els anys 1914 i 1945.
Proposa un recorregut biogràfic i periodístic per deu fets històrics de la història universal, europea i catalana –de la Primera Guerra Mundial a la Guerra Civil, de l'ascens del nazisme a la proclamació de la República– seguits de prop per Xammar, presentats a través dels seus articles a diferents mitjans de l'època: La Publicidad, La Veu de Catalunya, Mirador, El Be Negre, Iberia o Ahora.
A l'exposició es presenta el documental que l'Ajuntament de l'Ametlla del Vallès ha produït amb motiu de l'Any Xammar, en què es dóna a conèixer el personatge des de diverses veus i perspectives.
Un treball amb entrevistes, recopilació de fotografies i informació.
En aquest documental apareixen la primera secretària que va tenir per escriure les seves memòries, Lourdes Tanyà, com també d'altres personatge més coneguts: Joan Triadú, Heribert Barrera, Lluís Millet, Ramon Parellada, Amadeu Cuito, Oriol Izquierdo, Ramon Folch, Albert Manent, Isabel Clara Simó o Jaume Vallcorba.
La Secretaria de Comunicació del Govern va retre un primer homenatge a la seva figura el 2012, i va posar el seu nom al Programa Internacional de Comunicació i Relacions Públiques Eugeni Xammar.
Una iniciativa que té per objectiu impulsar la projecció internacional de Catalunya a través d'un contacte permanent amb els mitjans de comunicació d'arreu del món.